OBH 2647/1995.
Az állampolgári jogok országgyűlési biztosa általános helyettesének jelentése
Ügyintéző: dr. Izafé Éva

Az eljárás megindulása:

B. Jné panaszt nyújtott be hivatalunkhoz, melyben azt sérelmezi, hogy a községükben 1993-ban indult lakossági önerős telefonbekötés során az ő igényét nem elégítették ki, a befizetett 40.000 forint hozzájárulást két év elteltével kapta vissza az önkormányzattól.
A vizsgálat megindításával egyidejűleg megkerestem Zsombó község polgármesterét, tekintettel arra, hogy a rendelkezésemre álló információk alkotmányos visszásság fennállására engedtek következtetni.

A megállapított tényállás: 

Zsombó község Önkormányzata és a MATÁV Szegedi Igazgatóság 1993. december 2-án gazdasági megállapodást kötött, melynek célja a zsombói telefonrendszer önerős kiépítése volt.
A megállapodás szerint a Távközlési Igazgatóság vállalta a község területén a hálózat kiépítését és előfizetőként 40.000 forint hozzájárulás befizetése ellenében a távbeszélő hálózatba történő bekapcsolást.
Az önkormányzat vállalta a lakosság szervezését, az előfizetőnkénti 40.000 forint egyéni hozzájárulásnak az előfizetőktől történő beszedését és a Távközlési Igazgatóság részére az összeg átutalását. 
A megállapodás részét képezte az önkormányzat által összeállított végleges névsor, amely tartalmazta az előfizetők nevét és lakcímét.
A Távközlési Igazgatóság vállalta, hogy a listán szereplő igénylők részére a telefont - a lista átadását követő 15 napon belül - bekapcsolja. Az utolsó lista átadásának végső határideje 1994. március 15-e volt. 
A Távközlési Igazgatóság 1994. szeptember 28-án kelt levelében tájékoztatta az önkormányzatot arról, hogy koncessziós szerződés keretében Csongrád Megyében a távközlési szolgáltatást a helyi közcélú távbeszélő szolgáltatás vonatkozásában a MATÁV Rt-től a DÉLTÁV Rt. vette át.
Erre tekintettel szeretnék lezárni az 1992 óta folyó önerős fejlesztéseket, melyre vonatkozó szerződés tervezetét megküldte az önkormányzatnak.
A képviselő-testület 244/1994. (XI. 19.) Ökt. számú határozatával ezt az ajánlatot elfogadta. 1994. szeptember 27-ei hatállyal a felek a szerződést megszüntették. 

A programban részt vevő állampolgároknak a Szatymaz és Vidéke Takarékszövetkezet biztosított kedvezményes közműépítési kölcsönt. A panaszos élt ezzel a lehetőséggel, a kölcsönszerződés megkötése után a Takarékszövetkezet zsombói fiókja a 40.000 forintot átutalta az  önkormányzat számlájára. A kölcsönszerződés szerint a törlesztés 3 éven át 1.300 forintos havi részlettel történt.
Mivel a bekötés elmaradt, a panaszos 1994. szeptember 20-án kelt levelében kért tájékoztatást az ügy állásáról a polgármestertől.
1995. október 16-án a befizetett 40.000 forintot az önkormányzat a panaszosnak visszafizette, a további követelések (kamat a késedelmes visszafizetésért) teljesítésétől azonban - hivatkozva arra, hogy a lakosság által befizetett hozzájárulást az önkormányzat saját célra nem használta - elzárkózott. 

A vizsgálat megállapításai:

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése szerint az országgyűlési biztos valamely ügyben akkor jár el, ha  megítélése szerint a hatóság vagy közszolgáltatást végző szerve eljárása, illetve mulasztása a panaszos alkotmányos jogait sértette.
Jelent esetben a panaszos sérelmét nem hatósági eljárás idézte elő, így az ügyben vizsgálatot folytatni nincs hatáskörünk.
A kamatigény érvényesítésének egyetlen útja - a felek megegyezésének hiányában - a polgári peres eljárás.

Budapest, 1996. május  2. 

Dr.  Polt  Péter